Ou garde by Regstreeks goeie teken | Netwerk24
Deur Tom Moodie, Menlopark 03 Maart 2019 00:15
Tom Moodie, Menlopark, skryf: Ek het verlede week die Rapport Regstreeks-geleentheid in Pretoria bygewoon. Die geleentheid was goed georganiseer, die paneellede almal kundiges op hul terrein, die bespreking en vrae lewendig, insiggewend en stimulerend.
Wat my egter opgeval het, was dat die deursnee-ouderdom van die 400-plus gaste seker 70 jaar en ouer moes wees – ’n wie’s wie van die Afrikaner-elite van die 1980’s en 1990’s. Oudregters, afge­trede senior staatsamptenare, oudskoolhoofde, emeritus-predikante en -professore, dokters en ingenieurs, selfs ’n paar bejaarde sakemanne van weleer.
Waarom hierdie verouderde profiel? Op ’n manier was die afwesigheid van die jonger generasie verblydend. Juis hierin lê die groot sukses van Rapport se lesersoggend. Die jong mense was almal by die werk. Besig om te beplan, te bou, nuwe geleenthede raak te sien om te benut. Want dis hulle – en nie pensioenarisse nie – wat betekenisvol tot die land se toekoms gaan bydra. Die jong mense vandag is gelouter om nie op te gee nie – hulle glo elke “einde” het ’n nuwe “begin”. Hulle blameer niemand vir die impasse waarin die land hom bevind nie.
Hulle kyk met ander oë as pensioenarisse na die toekoms en sien nuwe geleenthede raak. Hulle verstaan die konsep dat die lewe net agteruit verstaan kan word, maar vooruit geleef moet word. Spreekwoordelik kap hulle hul eie brandhout om daardeur twee keer warmer te word.
Die ouer garde se taak en funksie is om die nuwe generasie by te staan en aan te moedig in hul pogings om die land te herstel.
Hierin lê die groot sukses van Rapport se lesersoggende.